钦定古今图书集成/明伦汇编/官常典/第599卷 > 孙子秀
## 钦定古今图书集成/明伦汇编/官常典/第599卷 > 孙子秀

按《宋史》本传：“子秀，字元实，越州馀姚人。绍定五年进
士，历浙西提点刑狱，兼知常州。淮兵数百人浮寓贡
院，给饷不时，死者相继。子秀请于朝，创名忠卫军，置
砦以居，截拨上供赡之。盗劫吴大椿前，使者讳其事，
诬大椿与兄子焴争财，自劫其家，追毁大椿官，编置
千里外，徙黥其臧获。子秀廉得实，乃悉平反之。寻以”
兼郡则行部非便，得请专臬事，击贪举廉，风采凛然，
犴狱为清。进大理少卿，直华文阁、浙东提点刑狱兼
知婺州。婺多势家，有田连阡陌而无赋税者，子秀悉
核其田，书诸牍，势家以为厉己，嗾言者罢之。寻迁湖
南转运副使，以迎养非便辞，移浙西提点刑狱。子秀
冒暑周行八郡三十九县，狱为之清。安吉州有妇人
愬人杀其夫与二仆，郡守捐赏万缗，逮系考掠十馀
人，终莫得其实。子秀密访之，乃妇人赂宗室子杀其
夫，仆救之，并杀以灭口。一问即伏诛，又释伪会之连
逮者，远近称为神明。初，狱讼之滞，皆由期限之不应。
使者下车，或亲书戒州县勿违，而违如故，则怒之，怒
之改匣，又违，则又重怒之，至再三。而专卒四出巡、尉
等司缴限，抱匣费不赀，则其势必违。子秀与州县约，
到限者径诣庭下，吏不得要索，亦无违者。其后创《循
环总匣》，属各州主管官，凡管内诸司报应皆并入匣，
一日一遣，公移则又总实于匣以往，于是事无小大，
纤悉毕具。而风闻者反谓专卒凌州县，劾罢之，子秀
笑而已。移江东提点刑狱。度宗即位，进太常少卿兼
右司，寻兼知临安府，以言罢。起知婺州，卒。子秀少从
上虞刘汉弼游，磊落英发，抵掌极谈，神采飞动。与人
交，久而益亲，死生患难，营救不遗力，闻一善则手录
之。